Un singur pacient infectat cu COVID-19 a mai fost transferat cu elicopterul de la Suceava, cel mai mare focar de coronavirus din țară, la București, înaintea Arhiepiscopului Sucevei și Rădăuților, IPS Pimen, a precizat marți Grupul de Comunicare Strategică, la solicitarea HotNews.ro. Practic, înaintea transferului lui IPS Pimen și a încă unui pacient, aseară, în același elicopter, a mai avut loc un singur astfel de transfer dinspre Suceava spre București pe data de 11 aprilie, pentru un pacient infectat care era în stare gravă.





Suceava este cel mai mare focar de coronavirus din România, cu peste 2.100 de cazuri confirmate până în acest moment.







Potrivit declarațiilor oficiale, IPS Pimen are o pneumonie medie-severă și a fost testat pozitiv cu COVID-19.







Transferul IPS Pimen, în vârstă de 90 de ani, cu elicopterul de la Suceava la București, în condițiile în care la Suceava s-au înregistrat până acum sute de cazuri grave de infecție cu coronavirus și numeroase decese, a stârnit comentarii intense în ultimele 12 ore pe rețelele de socializare.



IPS Pimen, arhiepiscopul Sucevei și Rădăuților, a fost transferat aseară cu o aeronavă a MAI la Institutul Matei Balș din București.







---





Erata: Într-o primă variantă a articolului era trecut eronat că IPS Pimen a fost transferat la București cu o aeronavă a MApN. De fapt, aeronava aparținea Ministerului Afacerilor Interne.

